ddrg/super_eurlex huggingface dataset:
Úradný vestník L 347 , 17/12/1973 S. 0048 - 0049

Fínske špeciálne vydanie: Kapitola 7 Zväzok 1 S. 0153

Grécke špeciálne vydanie: Kapitola 07 Zväzok 1 S. 0220

Švédske špeciálne vydanie: Kapitola 7 Zväzok 1 S. 0153

Španielske špeciálne vydanie: Kapitola 07 Zväzok 2 S. 0010

Portugalské špeciálne vydanie Kapitola 07 Zväzok 2 S. 0010



Rozhodnutie Rady z 22. novembra 1973, ktorým sa mení a dopĺňa rozhodnutie z 21. marca 1962 o stanovení postupu predbežného preskúmania a konzultácie s ohľadom na určité zákony, nariadenia a administratívne opatrenia týkajúce sa dopravy, navrhované v členských štátoch (73/402/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na článok 75, so zreteľom na návrh Komisie, so zreteľom na stanovisko Európskeho parlamentu, so zreteľom na stanovisko Hospodárskeho a sociálneho výboru, keďže na dosiahnutie cieľov zmluvy v rámci spoločnej dopravnej politiky bol rozhodnutím Rady z 21. marca 1962 [1] zavedený postup predbežného skúmania a konzultácií s ohľadom na určité zákony, predpisy a administratívne opatrenia týkajúce sa železničnej, cestnej alebo vnútrozemskej vodnej dopravy, navrhované členskými štátmi; keďže pri uplatňovaní tohto rozhodnutia musí Komisia do určitého termínu od prijatia oznámenia, v prípade potreby po konzultácii so všetkými členskými štátmi, poslať stanovisko alebo odporúčanie členskému štátu, ktorý sa pýtal na názor s ohľadom na opatrenia týkajúce sa dopravy, ktoré navrhuje prijať; keďže tieto termíny sa ukázali príliš krátke, PRIJALA TOTO ROZHODNUTIE: Článok 1 "Článok 2 1. Do 2 mesiacov od prijatia oznámenia spomínaného v článku 1, Komisia pošle príslušnému členskému štátu stanovisko alebo odporúčanie; súčasne bude o tom informovať ostatné členské štáty. 2. Ktorýkoľvek členský štát môže predložiť Komisii svoje pozorovania týkajúce sa príslušných opatrení; súčasne ich oznámi ostatným členským štátom. 3. Ak členský štát o to požiada alebo ak to Komisia považuje za vhodné, Komisia sa o príslušnom opatrení poradí so všetkými členskými štátmi. V prípade špecifikovanom v odseku 4 sa takáto konzultácia môže uskutočniť do 2 mesiacov od žiadosti. 4. Na požiadanie členského štátu môže Komisia skrátiť termín stanovený v odseku 1 alebo ak sa tak štáty dohodnú, predĺžiť ho. Termín bude skrátený na 15 dní, ak členský štát prehlási, že opatrenie, ktoré navrhuje, je naliehavého charakteru. Komisia bude informovať členské štáty o každom takomto skrátení alebo predĺžení termínu. 5. Členský štát neuvedie príslušné ustanovenie do platnosti až do uplynutia termínu stanoveného buď v odseku 1 alebo v odseku 4 alebo až potom, čo Komisia sformulovala svoje stanovisko alebo odporúčanie s výnimkou mimoriadne naliehavého prípadu vyžadujúceho okamžitú reakciu členského štátu. V takom prípade bude členský štát ihneď informovať Komisiu a postup stanovený v tomto článku sa bude dodržiavať počas 2 mesiacov od prípadu po prijatí takejto informácie." Článok 2 Toto rozhodnutie je určené členským štátom. V Bruseli 22. novembra 1973 Za Radu predseda J. Kampmann [1] Ú. v. ES 23, 3.4.1962, s. 720/62. --------------------------------------------------
Úradný vestník L 118 , 30/04/1974 S. 0011 - 0011

Fínske špeciálne vydanie: Kapitola 11 Zväzok 2 S. 0003

Španielske špeciálne vydanie: Kapitola 11 Zväzok 5 S. 0109

Švédske špeciálne vydanie: Kapitola 11 Zväzok 2 S. 0003

Portugalské špeciálne vydanie Kapitola 11 Zväzok 5 S. 0109



Rozhodnutie Rady z 20. júla 1972, ktorým sa uzatvára dodatková dohoda k Dohode o výrobkoch hodinárskeho priemyslu medzi Európskym hospodárskym spoločenstvom a jeho členskými štátmi a Švajčiarskou konfederáciou (74/215/EHS) RADA EURÓPSKYCH SPOLOČENSTIEV so zreteľom na Zmluvu o založení Európskeho hospodárskeho spoločenstva, najmä na jej článok 113, so zreteľom na odporúčanie Komisie, keďže je potrebné, v záujme lepšieho fungovania Dohody o výrobkoch hodinárskeho priemyslu medzi Európskym hospodárskym spoločenstvom a jeho členskými štátmi a Švajčiarskou konfederáciou, ktorá bola podpísaná v Ženeve 30. júna 1967, aby sa prijali ďalšie ustanovenia, ROZHODLA TAKTO: Článok 1 Dodatková dohoda k Dohode o výrobkoch hodinárskeho priemyslu medzi Európskym hospodárskym spoločenstvom a jeho členskými štátmi a Švajčiarskou konfederáciou sa týmto uzatvára v mene spoločenstva a jej text je uvedený v prílohe. Článok 2 Pán Th. C. Hijzen, úradujúci generálny riaditeľ pre zahraničný obchod Komisie Európskych spoločenstiev, sa týmto splnomocňuje podpísať v mene Rady dohodu uvedenú v článku 1. Táto dohoda zaväzuje spoločenstvo. V Bruseli 20. júla 1972 Za Radu predseda Th. E. Westerterp --------------------------------------------------
Úradný vestník L 100 , 21/04/1975 S. 0001 - 0001

Fínske špeciálne vydanie: Kapitola 2 Zväzok 2 S. 0036

Grécke špeciálne vydanie: Kapitola 02 Zväzok 12 S. 0005

Švédske špeciálne vydanie: Kapitola 2 Zväzok 2 S. 0036

Španielske špeciálne vydanie: Kapitola 02 Zväzok 2 S. 0233

Portugalské špeciálne vydanie Kapitola 02 Zväzok 2 S. 0233



Rozhodnutie Rady z 18. marca 1975 o uzavretí Medzinárodného dohovoru o zjednodušovaní a zosúlaďovaní colných postupov a o prijatí jeho prílohy o colných skladoch (75/199/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na odporúčanie Komisie, keďže Medzinárodný dohovor o zjednodušovaní a zosúlaďovaní colných postupov dojednaný v rámci Rady pre colnú spoluprácu môže účinne prispievať k rozvoju medzinárodného obchodu; keďže, v súlade s článkom 11 uvedeného dohovoru musí každá zmluvná strana pri uzatváraní dohovoru tiež prijať jednu z jeho príloh; keďže spoločenstvo by malo preto prijať prílohu o colných skladoch; keďže uvedený dohovor by mal byť preto uzavretý a jeho príloha prijatá, ROZHODLA TAKTO: Článok 1 V mene spoločenstva sa týmto uzatvára Medzinárodný dohovor o zjednodušovaní a zosúlaďovaní colných postupov a prijíma sa jeho príloha o colných skladoch. Texty dohovoru a prílohy sú uvedené v prílohe k tomuto rozhodnutiu. Článok 2 Predseda Rady sa týmto oprávňuje určiť osoby splnomocnené na podpísanie dohovoru uvedeného v článku 1 a na prijatie prílohy taktiež uvedenej v článku 1 a preniesť na ne právomoci nevyhnutné na zaviazanie spoločenstva. Tieto osoby taktiež informujú generálneho tajomníka Rady pre colnú spoluprácu, že na uplatňovanie uvedenej prílohy sa colné územia členských štátov Európskeho hospodárskeho spoločenstva majú považovať za jediné územie. V Bruseli 18. marca 1975 Za Radu predseda R. Ryan --------------------------------------------------
Úradný vestník L 194 , 25/07/1975 S. 0005 - 0005

Fínske špeciálne vydanie: Kapitola 15 Zväzok 1 S. 0227

Švédske špeciálne vydanie: Kapitola 15 Zväzok 1 S. 0227

Španielske špeciálne vydanie: Kapitola 15 Zväzok 1 S. 0098

Portugalské špeciálne vydanie Kapitola 15 Zväzok 1 S. 0098



Rozhodnutie Rady z 3. marca 1975 o pristúpení k Dohovoru o prevencii znečistenia morí zo zdrojov umiestnených na pevnine (75/437/EHS) RADA EURÓPSKYCH SPOLOČENSTIEV so zreteľom na Zmluvu o založení Európskeho hospodárskeho spoločenstva a hlavne na jej článok 235, so zreteľom na návrh Komisie, so zreteľom na stanovisko Zhromaždenia [1], keďže vyhlásenie Rady Európskych spoločenstiev a zástupcov vlád členských štátov, ktorí sa stretli na zasadnutí Rady z 22. 11. 1973 [2] o environmentálnom akčnom programe Európskych spoločenstiev, zdôrazňuje, že pre spoločenstvo je dôležité prijať opatrenia proti všeobecnému znečisteniu morí, a medzi iným, umožňuje spoločenstvu konať v záujme boja proti znečisteniu morí zo zdrojov umiestnených na pevnine; keďže Dohovor o prevencii znečistenia morí zo zdrojov umiestnených na pevnine z 21. februára 1974 umožňuje tiež prípravu a vykonávanie programov zameraných na elimináciu alebo zníženie tohoto typu znečistenia v severovýchodnom Atlantiku; keďže sa javí nevyhnutné pre spoločenstvo uzatvoriť tento Dohovor na účel dosiahnutia, pri zachovaní fungovania spoločného trhu, jeden z cieľov spoločenstva v oblasti ochrany životného prostredia a kvality života, a keďže v zmluve nie sú žiadne ustanovenia na ustanovenie potrebných právomocí; keďže by mali byť navrhnutí zástupcovia spoločenstva do komisie vytvorenej podľa tohto dohovoru, PRIJALA NASLEDOVNÉ: Článok 1 V mene spoločenstva sa týmto pristupuje k Dohovoru o prevencii znečistenia morí zo zdrojov umiestnených na pevnine. Text dohovoru je uvedený v prílohe. Článok 2 Predseda Rady je poverený určiť osoby splnomocnenú na podpis dohovoru s cieľom zaviazať spoločenstvo. Článok 3 Spoločenstvo bude v komisii vytvorenej podľa článku 15 dohovoru reprezentované Komisiou. Komisia bude v tomto orgáne presadzovať stanovisko spoločenstva v súlade s takými smernicami, aké jej Rada môže dať. V Bruseli 3. marca 1975 Za Radu predseda J. Keating [1] Ú. v. ES C 127, 18.10.1974, s. 32. [2] Ú. v. ES C 112, 20.12.1973, s. 1. --------------------------------------------------
Úradný vestník L 147 , 09/06/1975 S. 0023 - 0023

Fínske špeciálne vydanie: Kapitola 13 Zväzok 4 S. 0108

Španielske špeciálne vydanie: Kapitola 13 Zväzok 4 S. 0102

Švédske špeciálne vydanie: Kapitola 13 Zväzok 4 S. 0108

Portugalské špeciálne vydanie Kapitola 13 Zväzok 4 S. 0102



Rozhodnutie Rady z 20. mája 1975, ktorým sa ustanovuje farmaceutický výbor (75/320/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na návrh Komisie, keďže vykonávaní opatrení prijatých Radou vo vzťahu k aproximácii právnych predpisov týkajúcich sa hromadne vyrábaných liekov určených na ľudskú spotrebu, môže spôsobiť problémy, ktoré by sa mali posudzovať spoločne; keďže na tento účel treba vytvoriť výbor, ktorému predsedá zástupca Komisie a ktorý sa skladá zo zástupcov členských štátov z radov správy týchto štátov, ROZHODLA TAKTO: Článok 1 Zriaďuje sa výbor s názvom "Farmaceutický výbor" a je pripojený ku Komisii. Článok 2 Bez toho, aby boli dotknuté úlohy Výboru pre hromadne vyrábané lieky, uvedené v článku 8 druhej smernice Rady č. 75/319/EHS [1] z 20. mája 1975 o aproximácii zákonov, iných právnych predpisov alebo správnych opatrení vzťahujúcich sa na hromadne vyrábané lieky, úlohou tohoto výboru je posúdiť: - všetky otázky týkajúce sa uplatňovania smerníc o hromadne vyrábaných liekoch, ktoré predloží jej predseda – buď zo svojej vlastnej iniciatívy, alebo na základe požiadavky zástupcu niektorého členského štátu, - všetky ostatné otázky z oblasti hromadne vyrábaných liekov, ktoré predloží jej predseda – buď z vlastnej iniciatívy, alebo na základe požiadavky zástupcu niektorého členského štátu. Komisia konzultuje s výborom pri príprave návrhov smerníc v oblasti hromadne vyrábaných liekov a najmä pri posudzovaní akýchkoľvek zmien a doplnkov k smernici Rady č. 65/65/EHS [2] z 26. januára 1965 o zákonoch, iných právnych predpisoch a správnych opatreniach týkajúcich sa hromadne vyrábaných liekov, ktoré by mal možnosť navrhnúť. Článok 3 1. Výbor sa skladá zo vyšších expertov z oblasti verejného zdravia zo správy členských štátov a každý členský štát v ňom má jedného zástupcu. 2. Každý zástupca má jedného náhradníka. Tento náhradník má právo zúčastňovať sa na schôdzach výboru. 3. Výboru predsedá zástupca Komisie. Článok 4 Výbor prijme svoj rokovací poriadok. V Bruseli 20. mája 1975 Za Radu predseda R. Ryan [1] Pozri stranu 13 tohto úradného vestníka. [2] Ú. v. ES 22, 9.2.1965, s. 369/65. --------------------------------------------------
Úradný vestník L 190 , 23/07/1975 S. 0035 - 0035

Fínske špeciálne vydanie: Kapitola 3 Zväzok 6 S. 0091

Grécke špeciálne vydanie: Kapitola 11 Zväzok 7 S. 0243

Švédske špeciálne vydanie: Kapitola 3 Zväzok 6 S. 0091

Španielske špeciálne vydanie: Kapitola 03 Zväzok 8 S. 0174

Portugalské špeciálne vydanie Kapitola 03 Zväzok 8 S. 0174



Rozhodnutie Rady z 15. júla 1975 o uzavretí Dohody medzi Európskym hospodárskym spoločenstvom a Indickou republikou o trstinovom cukre (75/456/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 113, so zreteľom na odporúčanie Komisie, keďže Protokol 3 o cukre krajín AKT tvorí neoddeliteľnú súčasť dohovoru z Lomé, ktorý bol podpísaný 28. februára 1975; keďže až do nadobudnutia účinnosti dohovoru sa prostredníctvom dohody vo forme výmeny listov z 28. februára 1975 spoločenstvo a krajiny AKT vymenované v protokole zaviazali uplatňovať od toho istého dňa ustanovenia uvedeného protokolu; keďže v Spoločnej deklarácii o zámere o rozvoji obchodných vzťahov s Cejlónom, Indiou, Malajziou, Pakistanom a Singapurom [1], pripojenej k záverečnému aktu zmluvy o pristúpení, sa stanovuje, že otázku vývozu trstinového cukru z Indie do spoločenstva po skončení platnosti Dohody o cukre Commonwealth-u 31. decembra 1974 musí vyriešiť spoločenstvo s prihliadnutím najmä na ustanovenia, ktoré možno prijať, pokiaľ ide o dovoz cukru z nezávislých krajín Commonwealth-u uvedených v Protokole 22 o vzťahoch medzi Európskym hospodárskym spoločenstvom a Združenými štátmi Afriky a Madagaskaru a tiež nezávislými rozvojovými krajinami Commonwealth-u, ktoré sa nachádzajú v Afrike, Indickom oceáne, Tichom oceáne a karibskej oblasti; keďže s cieľom splniť požiadavky tejto deklarácie by sa mala preto uzavrieť Dohoda o trstinovom cukre dojednaná medzi Európskym hospodárskym spoločenstvom a Indickou republikou, ROZHODLA TAKTO: Článok 1 Dohoda medzi Európskym hospodárskym spoločenstvom a Indickou republikou o trstinovom cukre sa týmto uzatvára v mene spoločenstva. Text dohody je pripojený k tomuto rozhodnutiu. Článok 2 Predseda Rady sa týmto oprávňuje určiť osobu splnomocnenú na podpísanie dohody a preniesť na ňu právomoci nevyhnutné na zaviazanie spoločenstva. V Bruseli 15. júla 1975 Za Radu predseda M. Rumor [1] Ú. v. ES L 73, 27.3.1972, s. 195. --------------------------------------------------
Úradný vestník L 321 , 12/12/1975 S. 0027 - 0027

Fínske špeciálne vydanie: Kapitola 2 Zväzok 2 S. 0055

Grécke špeciálne vydanie: Kapitola 02 Zväzok 2 S. 0116

Švédske špeciálne vydanie: Kapitola 2 Zväzok 2 S. 0055

Španielske špeciálne vydanie: Kapitola 16 Zväzok 1 S. 0057

Portugalské špeciálne vydanie Kapitola 16 Zväzok 1 S. 0057



Rozhodnutie Rady z 9. decembra 1975, ktorým sa prijíma odporúčanie Rady pre colnú spoluprácu z 1. januára 1975 a navrhuje, aby mohli byť štatistické údaje o medzinárodnom obchode zozbierané na základe Bruselskej nomenklatúry a vyjadrené v termínoch druhej revízie Štandardu klasifikácie medzinárodného obchodu (75/767/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 235, so zreteľom na návrh Komisie, so zreteľom na stanovisko Európskeho parlamentu [1], keďže členské štáty sú zmluvnými stranami Dohovoru z 15. decembra 1950 o nomenklatúre pre zatrieďovanie tovarov do colných taríf (Bruselská nomenklatúra); keďže prijali aj odporúčanie Rady pre colnú spoluprácu z 8. decembra 1960 o vzťahu medzi Bruselskou nomenklatúrou a revidovaného Štandardu klasifikácie medzinárodného obchodu, prijaté počas roku 1960 Hospodárskou a sociálnou radou Organizácie spojených národov; keďže štatistiky vzťahujúce sa na vonkajší obchod spoločenstva a obchod medzi členskými štátmi musia byť v súlade s Bruselskou nomenklatúrou v jej súčasnej alebo budúcej forme tak, aby tieto štatistické údaje, ktoré sa vzťahujú na vonkajší obchod spoločenstva a obchod medzi členskými štátmi, mohli byť poskytované na základe týchto dvoch medzinárodných nomenklatúr; keďže druhá verzia uvedenej klasifikácie bola prijatá Komisiou pre štatistiku Hospodárskej a sociálnej rady Organizácie spojených národov na jej októbrovom zasadaní; keďže 1. januára 1975 Rada pre colnú spoluprácu adresovala odporúčanie štátom, ktoré sú jej členmi a colným a hospodárskym úniám založeným určitými z nich, aby zahrnuli do svojich colných taríf alebo štatistických nomenklatúr podpoložky uvedené v prílohe k uvedenému odporúčaniu alebo aby vykonali aspoň príslušné kroky na umožnenie oznamovania týkajúcich sa štatistických údajov orgánom Organizácie spojených orgánov na základe týchto podpoložiek, PRIJALA TOTO ROZHODNUTIE: Jediný článok Odporúčanie Rady pre colnú spoluprácu z 1. januára 1975 navrhlo, aby sa umožnilo zozbierať štatistiku o medzinárodnom obchode na základe Bruselskej nomenklatúry vyjadrenej v termínoch Štandardu klasifikácie medzinárodného obchodu, druhá verzia je týmto prijatá v mene spoločenstva vzhľadom na jeho uplatňovanie od 1. januára 1978. Komisia informuje generálneho tajomníka Rady pre colnú spoluprácu o prijatí tohto rozhodnutia. V Bruseli 9. decembra 1975 Za Radu predseda M. Rumor [1] Ú. v. ES C 280, 8.12.1975, s. 69. --------------------------------------------------
Úradný vestník L 194 , 25/07/1975 S. 0022 - 0022

Fínske špeciálne vydanie: Kapitola 15 Zväzok 1 S. 0228

Španielske špeciálne vydanie: Kapitola 15 Zväzok 1 S. 0122

Švédske špeciálne vydanie: Kapitola 15 Zväzok 1 S. 0228

Portugalské špeciálne vydanie Kapitola 15 Zväzok 1 S. 0122



Rozhodnutie Rady z 3. marca 1975, týkajúce sa účasti spoločenstva v dočasnej komisii zriadenej na základe rezolúcie č. II Dohovoru o ochrane pred znečisťovaním mora zo zdrojov umiestnených na pevnine (75/438/EHS) RADA EURÓPSKYCH SPOLOČENSTIEV so zreteľom na Zmluvu o založení Európskeho hospodárskeho spoločenstva, a najmä na jej článok 235; so zreteľom na návrh Komisie; so zreteľom na stanovisko Zhromaždenia [1]; keďže v rezolúcii č. III priloženej k Záverečnému aktu dohovoru o ochrane pred znečisťovaním mora zo zdrojov umiestnených na pevnine z 21. februára 1974, odporúča sa, aby sa zriadila dočasná Komisia, zložená zo zástupcov signatárov tohto dohovoru; keďže rozhodnutím č. 75/437/EHS [2], bol tento dohovor uzavretý v mene spoločenstva; keďže by sa mali ustanoviť zástupcovia spoločenstva v rámci dočasnej komisie, ROZHODLA TAKTO: Jediný článok Až do nadobudnutia platnosti tohto dohovoru o ochrane pred znečisťovaním mora zo zdrojov umiestnených na pevnine, je Komisia poverená zastupovať spoločenstvo v pracovnej skupine označenej ako "dočasná Komisia", zriadenej na základe rezolúcie č. III priloženej k Záverečnému aktu dohovoru. V Bruseli 3. marca 1975 Za Radu predseda J. Keating [1] Ú. v. ES C 127, 18.10.1974, s. 32 [2] Pozri stranu 5 tohto úradného vestníka. --------------------------------------------------
Úradný vestník L 167 , 30/06/1975 S. 0019 - 0019

Fínske špeciálne vydanie: Kapitola 6 Zväzok 1 S. 0176

Grécke špeciálne vydanie: Kapitola 05 Zväzok 2 S. 0052

Švédske špeciálne vydanie: Kapitola 6 Zväzok 1 S. 0176

Španielske špeciálne vydanie: Kapitola 06 Zväzok 1 S. 0202

Portugalské špeciálne vydanie Kapitola 06 Zväzok 1 S. 0202



Rozhodnutie Rady zo 16. júna 1975, ktorým sa zriaďuje Výbor vyšších úradníkov pre zdravotníctvo (75/365/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na návrh Komisie, keďže uplatňovanie opatrení prijatých Radou týkajúcich sa efektívneho uplatňovania práva podnikať a slobody poskytovania služieb a koordinácie ustanovení zákonov, iných právnych predpisov alebo správnych opatrení týkajúcich sa činnosti lekárov môže spôsobiť problémy, ktoré by mali byť spoločne preskúmané; keďže by sa mal na tento účel ustanoviť výbor pozostávajúci zo zástupcov orgánov členských štátov, ktorému bude predsedať Komisia, ROZHODLA TAKTO: Článok 1 V rámci Komisie sa zriadi Výbor vyšších úradníkov pre zdravotníctvo, ďalej len "výbor". Článok 2 Úlohou výboru je: - odhaľovať a analyzovať všetky problémy, ktoré by mohli vzniknúť pri vykonávaní smerníc č. 75/362/EHS [1] a č. 75/363/EHS [2], - zhromažďovať všetky dôležité informácie o podmienkach, za ktorých sa v členských štátoch poskytuje všeobecná a odborná zdravotná starostlivosť, - predkladať stanoviská, ktoré by usmernili prácu Komisie pri prípadných zmenách a doplneniach vyššie uvedených smerníc. Článok 3 1. Výbor pozostáva z vyšších úradníkov z členských štátov, ktorí majú priamu zodpovednosť v oblasti zdravotníctva. 2. Členov výboru menujú členské štáty, z ktorých každý vymenuje jedného člena a jedného náhradníka. 3. Výboru predsedá zástupca Komisie. Článok 4 Výbor prijme vlastný rokovací poriadok. V Luxemburgu 16. júna 1975 Za Radu predseda R. Ryan [1] Ú. v. ES L 167, 30.6.1975, s. 1. [2] Ú. v. ES L 167, 30.6.1975, s. 14. --------------------------------------------------
Úradný vestník L 260 , 24/09/1976 S. 0022 - 0026

Fínske špeciálne vydanie: Kapitola 11 Zväzok 3 S. 0033

Švédske špeciálne vydanie: Kapitola 11 Zväzok 3 S. 0033



Rozhodnutie Komisie zo 17. septembra 1976, ktorým sa uzatvára Rámcová dohoda o obchodnej a hospodárskej spolupráci medzi Európskymi spoločenstvami a Kanadou (76/753/Euratom) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva pre atómovú energiu, najmä na jej druhý odsek článku 101, so zreteľom na schválenie Radou, keďže Rámcová dohoda o obchodnej a hospodárskej spolupráci medzi Európskymi spoločenstvami a Kanadou, podpísaná 6. júla 1976 v Ottawe, by mala byť uzatvorená v mene Európskeho spoločenstva pre atómovú energiu, ROZHODLA TAKTO: Článok 1 Týmto sa v mene Európskeho spoločenstva pre atómovú energiu uzatvára a schvaľuje Rámcová dohoda o obchodnej a hospodárskej spolupráci medzi Európskymi spoločenstvami a Kanadou. Text dohody je pripojený k tomuto rozhodnutiu. Článok 2 Predseda Komisie predloží, pokiaľ ide o spoločenstvo, oznámenie ustanovené v článku 8 dohody [1]. Článok 3 Toto rozhodnutie nadobúda účinnosť deň po jeho uverejnení v Úradnom vestníku Európskych spoločenstiev. V Bruseli 17. septembra 1976 Za Komisiu Christopher Soames podpredseda [1] Dátum nadobudnutia účinnosti dohody, pokiaľ ide o Európske spoločenstvo pre atómovú energiu, bude uverejnený v Úradnom vestníku Európskych spoločenstiev. --------------------------------------------------
Úradný vestník L 340 , 09/12/1976 S. 0025 - 0025

Fínske špeciálne vydanie: Kapitola 3 Zväzok 7 S. 0205

Grécke špeciálne vydanie: Kapitola 03 Zväzok 16 S. 0178

Švédske špeciálne vydanie: Kapitola 3 Zväzok 7 S. 0205

Španielske špeciálne vydanie: Kapitola 03 Zväzok 11 S. 0083

Portugalské špeciálne vydanie Kapitola 03 Zväzok 11 S. 0083



Rozhodnutie Rady z 23. novembra 1976, ktorým sa ustanovuje Stály výbor pre zdravie rastlín (76/894/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na návrh rozhodnutia predložený Komisiou, keďže opatrenia týkajúce sa zdravia rastlín prijaté Radou ustanovujú postup, ktorým sa s cieľom zjednodušenia implementácie týchto opatrení ustanovuje úzka spolupráca medzi členskými štátmi a Komisiou; keďže s cieľom vytvorenia takejto spolupráce je potrebné zriadiť výbor, ktorý by vykonával funkcie, ku ktorým ho tieto opatrenia oprávňujú; keďže je žiadúce, aby sa takáto spolupráca týkala všetkých oblastí stanovených v daných opatreniach; keďže výbor by mal byť za týmto účelom oprávnený skúmať všetky veci spadajúce do týchto oblastí; SA ROZHODLA TAKTO: Článok 1 Zriaďuje sa Stály výbor pre zdravie rastlín (ďalej uvádzaný iba ako "výbor"), zložený zo zástupcov členských štátov, ktorému predsedá zástupca Komisie. Článok 2 Výbor vykonáva funkcie, ku ktorým ho oprávňujú opatrenia týkajúce sa zdravia rastlín prijaté Radou, a to za okolností a v súlade s podmienkami stanovenými v daných opatreniach. Ďalej skúma všetky ostatné veci spadajúce pod rozsah pôsobnosti daných opatrení, ktoré buď z vlastnej iniciatívy alebo na požiadanie ktoréhokoľvek členského štátu vznesie jeho predseda. Článok 3 Výbor prijme svoj rokovací poriadok. V Bruseli 23. novembra 1976. Za Radu predseda A.P.L.M.M. van der STEE --------------------------------------------------